**Dôvodová správa**

1. **Všeobecná časť**

Úrad vlády Slovenskej republiky predkladá návrh zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z. a ktorým sa mení zákon č. 539/2008 Z. z. o podpore regionálneho rozvoja v znení neskorších predpisov na základe úlohy č. B.25. uznesenia vlády Slovenskej republiky č. 153/2017 k Informácii o stave podpory najmenej rozvinutých okresov Kežmarok a Lučenec.

Cieľom návrhu zákona je rozšíriť počet okresov, v ktorých sa umožní koncentrácia nástrojov, opatrení a peňažných zdrojov na akceleráciu hospodárskeho a sociálneho rozvoja a zvyšovania zamestnanosti za účelom odstraňovania regionálnych rozdielov a zvyšovania konkurencieschopnosti najmenej rozvinutých regiónov a tým aj kvality života.

Zároveň je navrhnuté rozšírenie okruhu oprávnených prijímateľov regionálneho príspevku, úprava pôsobnosti Úradu vlády a okresných úradov v sídle najmenej rozvinutých okresov, úprava pôsobnosti a zloženia Rady pre rozvoj najmenej rozvinutých okresov a vytvorenie výborov na okresnej úrovni. Návrh taktiež zakotvuje ustanovenia o Ročných prioritách, ako vládou Slovenskej republiky schválený záväzný dokument, na základe ktorého sa zefektívni a zrýchli proces poskytovania regionálneho príspevku a podmienky, za ktorých je možné poskytnúť regionálny príspevok.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Prijatie navrhovaného zákona bude mať pozitívne a negatívne vplyvy na podnikateľské prostredie, pozitívne sociálne vplyvy a pozitívne a negatívne vplyvy na rozpočet verejnej správy. Návrh nebude mať vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana.